Versindaba » Blog Archive » Szymborska se nuwe bundel
Szymborska se nuwe bundel
Wislawa Szymborska (Foto © PAP/ Jacek Bednarczyk)
Nie net is Wislawa Szymborska (86) een van die mees gewilde en geliefde wenners van die Nobelprys vir Letterkunde (1996) nie, maar haar bundelverkope is sodanig dat dit besonder goed vergelyk met die beste romanverkope in Pole. Interessant genoeg is haar reputasie wêreldwyd gebaseer op 'n besonder klein oeuvre: rondom 250 gedigte. Maar in haar 86ste lewensjaar verras sy ons met 'n nuwe digbundel, Tutaj, wat pas in Nederlandse vertaling met die titel Hier verskyn het. Die vertaling is gedoen deur Karol Lesman en die bundel word deur De Geus uitgegee. Sover ek kon vasstel het dié gedigte nog nie in Engels verskyn nie.
Ter viering van dié besonderse digter plaas ek graag die (lang) titelgedig hieronder. Nog verse is te lees op Athenaeum se webblad.
Nog 'n lang gedig wat vandag op die webblad verwelkom kan word, is Allen Ginsberg se beroemde gedig "Howl". Johann de Lange het die vertaling gedoen. In sy voetnoot tot die vertaling, sê Johann die volgende: "Ek het hierdie vertaling in 1997, sowat 'n jaar voor Ginsberg se dood, begin en dit is nog steeds 'n werk onder konstruksie. Die vertaling van poësie is eintlik 'n onbegonne taak & om Ginsberg se legendariese & uiters idiosinkratiese gedig in Afrikaans te probeer weergee, is onmoontlik. Ek hoop nietemin ek het daarin geslaag om plek-plek 'n glimmering van die oorspronklike vas te vang en lesers 'n gevoel te gee van 'n grootse, werklik tydlose, rewolusionêre gedig. 'n Profetiese gedig wat vandag nog net so relevant is as toe dit geskryf is in 1955."
Gaan lees gerus die volledige vertaling hier.
Op sy blog het Andries Bezuidenhout nog 'n aflewering in sy reeks oor historiese Johannesburg geplaas; asook nuus van Karel Schoeman se "Hierdie lewe" wat so pas 'n belangrike prys in Frankryk gewen het.
Lekker lees aan alles, en onthou: die Versindaba is op hande! Maak seker dat jy jou kaartjies betyds bespreek … Inderdaad is dit 'n geleentheid wat jy nié wil mis nie.